《与诸子游隐山六洞》
清代·李宗瀚

瑶篸攒列外，一丘如敦覆。外貌不炫奇，百怪在其腹。

佳游挈几辈，微雨涤时燠。闲随西郊云，并入丹霞谷。

阴森日色敛，古像{纟元}肃。先生矫犹龙，厥德贵潜伏。

岂爱此山名，遂驻东来躅。石琴閟余响，玉子冷残局。

水流花自开，飞出白蝙蝠。年来慕仙隐，弥复恋幽筑。

我祖葺亭宇，童时游钓熟。题诗遍苍崖，而此遗不录。

山灵得毋笑，厌鸡爱野鹜。溪月自古今，吾宗句可续。

作者简介：（1769—1831）清江西临川人，字公博，一字北漠，又字春湖。乾隆五十八年进士，授编修。道光时官至工部左侍郎、浙江学政。工诗，喜聚书，癖嗜金石文字。